AS พุ่ง 4% โบรกฯเชียร์ซื้อ มั่นใจปี 65 กำไรเด่น 625 ลบ. รับรายได้เกมหนุน  
AS วิ่ง 4% โบรกฯเชียร์ซื้อ มั่นใจปี 65 กำไรเด่น 625 ลบ. รับรายได้เกมใหม่หนุน โดยเพิ่งเปิดตัวไปช่วงครึ่งหลังปี 2564 และมีแผนเปิดเกมระดับภูมิภาคเพิ่มเติม อย่าง Tera Classic อีกทั้ง มีแผนเปิดตัวเกมอื่นๆ ในประเทศไทยด้วย นอกจากนี้ ได้เริ่มทำการตลาดใหม่ในเวียดนามและอินโดนีเซีย
18 พ.ย. 2564

ผู้สื่อข่าวรายงานว่าวันนี้ (18 พ.ย.64) ราคาหุ้นของบริษัท เอเชียซอฟท์ คอร์ปอเรชั่น จำกัด (มหาชน) หรือ AS โดย ณ เวลา 10:19 น. อยู่ที่ระดับ 20.60 บาท เพิ่มขึ้น 0.80 บาท หรือ 4.04% โดยทำจุดสูงสุดอยู่ที่ 20.80 บาท และต่ำสุดที่ 19.80 บาท ด้วยมูลค่าการซื้อขาย 169.76 ล้านบาท

บริษัทหลักทรัพย์กรุงศรี เชื่อว่าปี 2565 จะเป็นอีกปีที่ดีของ AS โดยคาดการณ์กำไรเติบโต 29% ต่อเนื่องอยู่ที่ 625 ล้านบาท จากปัจจัย (1) รับรู้รายได้จากเกมส์ใหม่ที่เปิดช่วงครึ่งหลังของปี 2564 เต็มปี (2) แผนเปิดเกมส์ IP ระดับภูมิภาคอย่าง Tera Classic โดยคาดรายได้เข้ามาไม่ต่ำกว่า 500 ล้านบาท (3) แผนเปิดตัวเกมส์อื่นๆ เช่น Elyon ในประเทศไทย และ(4) รายได้จากประเทศใหม่ๆ ที่ บริษัทเริ่มทำการตลาดอย่างเวียดนาม และอินโดนีเซีย
ดังนั้น คงคำแนะนำ “ซื้อ” หนุนโดยกำไรที่มีโอกาสเติบโตจากแผนเปิดเกมส์ระดับ IP ต่อเนื่อง อิงค่า P/E ที่ 18 เท่า ของปี 2565 EPS ประเมินกำไรระหว่างปี 2564-2566 จะเติบโตเฉลี่ย (CAGR) 33% ต่อปี